L'Estatut d'autonomia de Catalunya estableix a l'article 141 que correspon a la Generalitat la competència exclusiva en matèria de joc, apostes i casinos, si l'activitat s'acompleix exclusivament a Catalunya.
La Llei 5/1986, de 17 d'abril, crea l'Entitat Autònoma de Jocs i Apostes de la Generalitat, i a l'article 2 estableix que aquesta té al seu càrrec l'organització, la gestió directa i la comercialització dels jocs que les disposicions legals reserven a la gestió de la Generalitat, i també la recaptació per compte de la Generalitat dels ingressos públics derivats d'aquesta activitat i el pagament dels premis que s'estableixin.
Darrerament aquesta Llei s'ha vist modificada en el seu article 3 per l'article 100 de la Llei 11/2011, del 29 de desembre, de reestructuració del sector públic per agilitar l'activitat administrativa, on s'introdueix la figura del conseller delegat o consellera delegada de l'Entitat Autònoma de Jocs i Apostes de la Generalitat, com a òrgan rector que exerceix les funcions executives, i s'estableix que les funcions de gestió ordinària de l'Entitat corresponen al director o directora.
El Decret 296/1996, de 23 de juliol, d'organització i funcionament de l'Entitat Autònoma de Jocs i Apostes, va desplegar reglamentàriament la Llei 5/1986, de 17 d'abril, de creació de l'Entitat.
Aquest Decret, al seu torn, fou modificat en diverses ocasions, pel Decret 213/2000, de 26 de juny, de modificació del Decret 296/1996, de 23 de juliol, d'organització i funcionament de l'Entitat Autònoma de Jocs i Apostes de la Generalitat, pel Decret 310/2011, de 12 d'abril, de reestructuració del Departament d'Economia i Coneixement, i pel Decret 350/2011, de 7 de juny, de modificació del Decret 296/1996, de 23 de juliol, d'organització i funcionament de l'Entitat Autònoma de Jocs i Apostes.
Últimament, el Govern aprovà el Decret 394/2011, de 27 de setembre, de reestructuració de l'Entitat Autònoma de Jocs i Apostes de la Generalitat, que estableix l'estructura organitzativa i funcional de l'Entitat.
Després del temps transcorregut des de la creació de l'Entitat Autònoma de Jocs i Apostes de la Generalitat, els canvis en la regulació legal fan necessari un nou desplegament reglamentari de la Llei 5/1986, als efectes d'adequar-ho a les previsions legals, alhora que la conveniència de revisar determinats aspectes de les normes de funcionament vigents i que es contingui en una sola norma la regulació de l'organització, estructura i funcionament de l'Entitat, aconsellen aprovar un nou reglament.
Aquest Decret preveu la derogació expressa dels decrets 296/1996, de 23 de juliol, d'organització i funcionament de l'Entitat Autònoma de Jocs i Apostes de la Generalitat i el 394/2011, de 27 de setembre, de reestructuració de l'Entitat Autònoma de Jocs i Apostes de la Generalitat, amb l'objectiu d'evitar la confusió que produeix la dispersió normativa, i aconseguir d'aquesta manera la racionalitat en la regulació i la simplificació del marc regulador.
La necessitat que el nou règim organitzatiu, funcional i estructural de l'Entitat sigui operatiu perquè es puguin assolir amb la màxima brevetat possible decisions de naturalesa inajornable, fa aconsellable l'entrada en vigor d'aquest Decret de manera immediata.
Vista la deliberació prèvia sobre la proposta d'estructura organitzativa i funcional per part del Consell d'Administració de l'Entitat;
Per tot això, a proposta del conseller d'Economia i Coneixement, d'acord amb el dictamen de la Comissió Jurídica Assessora, i d'acord amb el Govern,
Aquest Reglament té per objecte establir l'organització, l'estructura i el funcionament de l'Entitat Autònoma de Jocs i Apostes de la Generalitat.
L'Entitat Autònoma de Jocs i Apostes de la Generalitat, adscrita al departament competent en matèria de joc, és una entitat autònoma de caràcter comercial, sotmesa al text refós de la Llei 4/1985, de 29 de març, de l'estatut de l'empresa pública catalana, aprovat pel Decret legislatiu 2/2002, de 24 de desembre, i com a tal realitza operacions i presta serveis de caràcter principalment comercial en relació amb l'organització i gestió dels jocs, amb una estructura àgil i eficaç que permet l'explotació dels que la normativa reserva a la Generalitat i qualsevol altre servei que se li encomani relacionat amb els jocs i les apostes.
Així mateix, té la funció de recaptar per compte de la Generalitat els ingressos públics derivats d'aquesta activitat i de pagar els premis que s'estableixin.
4.1 El Consell d'Administració, com a principal òrgan rector de l'entitat, té la responsabilitat d'assolir els objectius que s'estableixin en les normes reguladores de l'entitat així com en les reglamentacions dels jocs mateixos.
4.2 El Consell d'Administració és integrat pels membres següents:
a) El president o presidenta, que és la persona titular de la Secretaria General del departament competent en matèria de joc.
b) El conseller delegat o la consellera delegada, que és la persona titular de la unitat directiva competent en matèria de joc.
La persona titular de la Direcció de Serveis del departament competent en matèria de joc.
La persona titular de l'Assessoria Jurídica del departament competent en matèria de joc.
La persona titular de la Secretaria General del departament competent en matèria de benestar social.
La persona titular de la unitat directiva amb competència en turisme.
La persona titular de la unitat directiva amb competència en administració de seguretat.
d) Un secretari o secretària, designat pel Consell d'Administració entre el personal de l'Entitat Autònoma de Jocs i Apostes de la Generalitat, amb veu i sense vot.
4.3 La condició de membre del Consell d'Administració és incompatible amb qualsevol vinculació amb empreses dedicades a l'explotació de jocs i apostes continguts al catàleg de jocs i apostes autoritzats a Catalunya, aprovat pel Decret 240/2004, de 30 de març.
El Consell d'Administració, que exerceix funcions directives, té les competències següents:
a) Proposar al departament competent en matèria de joc l'avantprojecte de pressupost per a la seva tramitació, i aprovar la memòria anual relativa al funcionament de l'Entitat, el pla d'activitats que cal realitzar durant l'exercici, el balanç, els comptes de l'Entitat i la liquidació del pressupost.
b) Proposar al departament competent en matèria de joc els projectes de desenvolupament normatiu que afectin el funcionament de l'Entitat, les activitats comercials i les prestacions de serveis que se li puguin encomanar, així com els projectes de regulació de jocs a desenvolupar i modificacions dels existents i els seus sistemes de distribució.
c) Proposar al departament competent en matèria de joc les comissions que s'estableixin a favor de les entitats col·laboradores en la distribució i l'operació dels elements i el material de joc.
d) Proposar les comissions de les persones agents venedores al departament competent en matèria de joc i aprovar-ne les addicionals, així com aprovar les comissions per a les operadores comercials, en el marc de les polítiques comercials que s'estableixin en cada moment.
e) Proposar a la persona titular del departament competent en matèria de joc els preus de les apostes dels jocs que l'entitat hagi d'aplicar en la seva explotació.
f) Ser l'òrgan de contractació de l'Entitat, sens perjudici de les competències que en aquesta matèria té atribuïdes el/la conseller/a delegat/ada i aprovar les despeses de caràcter plurianual.
g) Aprovar la plantilla de personal de l'Entitat, d'acord amb la relació de llocs de treball fixada pel Govern.
h) Supervisar la situació de l'explotació dels jocs de l'Entitat, informant-ne el departament competent en matèria de joc.
i) Supervisar el bon funcionament i la imatge pública de l'Entitat.
6.1 El Consell d'Administració es reunirà preceptivament, en sessió ordinària, almenys un cop al mes.
En sessió extraordinària es reunirà sempre que sigui convocat per la presidència o quan ho sol·licitin com a mínim tres dels seus membres amb dret a vot.
6.2 Les sessions hauran de ser convocades amb una antelació mínima de 8 dies i s'adjuntarà a la convocatòria l'ordre del dia dels assumptes a tractar.
6.3 Els acords del Consell d'Administració es prenen per majoria absoluta i es consignaran en acta que signen el/la secretari/ària i el/la president/a del Consell d'Administració.
L'empat es desfà amb el vot de qualitat del president/a.
6.4 El Consell d'Administració podrà crear comissions per qüestions específiques integrades pels membres que el consell mateix determini, que tindran el caràcter d'òrgans col·legiats.
Són funcions de la presidència del Consell d'Administració:
a) Ostentar la representació institucional de l'Entitat.
b) Vetllar pel bon funcionament i la imatge pública de l'Entitat.
c) Representar l'entitat en tots aquells supòsits legalment establerts.
d) Ordenar les convocatòries i presidir les reunions del Consell d'Admi-nis-tració.
8.1 El/la conseller/a delegat/ada exerceix funcions executives i amb caràcter general desenvoluparà en interès de l'Entitat totes aquelles actuacions, tasques i funcions necessàries per al seu bon funcionament donant-ne compte al Consell d'Administració.
8.2 Són funcions del/de la conseller/a delegat/ada de l'Entitat:
a) Vetllar pel compliment de les disposicions que regulen l'Entitat i dirigir i controlar l'execució material dels acords del Consell d'Administració.
b) Coordinar les tasques de les comissions creades pel Consell d'Administració i dirigir i supervisar l'exercici de les funcions del/de la director/a de l'Entitat i ser el cap del personal de l'Entitat.
c) Actuar com a òrgan de contractació de l'Entitat respecte dels contractes menors d'obres, serveis i subministraments, inclosa la formalització dels esmentats contractes i autoritzar les despeses i els pagaments que, amb càrrec als pressupostos de l'Entitat, s'hagin de fer.
d) Formalitzar aquells convenis de col·laboració prèviament aprovats pel Consell.
e) Autoritzar les promocions comercials destinades als agents venedors o a les persones jugadores.
Organització administrativa i funcional
9.1 La direcció de l'Entitat té rang orgànic de subdirecció general, i el/la director/a és nomenat/ada pel conseller o consellera del departament competent en matèria de joc a proposta del Consell d'Administració i assisteix a les sessions d'aquest amb veu però sense vot, i no té la condició d'alt càrrec.
9.2 Les funcions del director/a de l'Entitat són de gestió ordinària de l'Entitat i actua sota les directrius del/de la conseller/a delegat/ada i té les funcions següents:
a) Dirigir les activitats de les unitats que conformen l'estructura organitzativa i funcional de l'Entitat.
b) Impulsar, coordinar i supervisar les funcions de l'àmbit comercial i de publicitat, de l'àmbit tècnic i de desenvolupament tecnològic, de l'àmbit jurídic i de contractació, així com les funcions relacionades amb l'àmbit de gestió econòmica, planificar l'elaboració del projecte de pressupost de l'Entitat, gestionar-ne l'execució i presentar-ne la liquidació.
c) Coordinar l'elaboració dels estats financers i presentar-los al/a la conseller/a delegat/ada per a la seva aprovació per part del Consell d'Administració.
d) Implementar la política del Govern en matèria de personal i dirigir l'admi-nistració de personal.
e) Coordinar les actuacions relacionades amb els serveis generals i la prevenció de riscos i salut laboral.
f) Emetre les autoritzacions de les persones agents venedores i de les operadores comercials, modificar-les i deixar-les sense efecte.
10.1 De la Direcció de l'Entitat Autònoma de Jocs i Apostes de la Generalitat depenen les unitats següents:
c) Unitat Jurídica i de Contractació.
d) Unitat de Gestió de Personal i Atenció Ciutadana.
10.2 Els caps de les unitats esmentades en l'apartat anterior tenen la condició de personal laboral.
Unitat Comercial i de Publicitat
La Unitat Comercial i de Publicitat té les funcions següents:
a) Gestionar les activitats que tenen relació amb l'àmbit comercial, d'estratègia i planificació de les loteries, així com la difusió publicitària i la seva imatge.
b) Participar en la definició i el seguiment de l'estratègia d'actuació de l'Entitat i aportar el posicionament i les valoracions corresponents des de la perspectiva de l'àmbit de màrqueting i comercial.
c) Proposar el Pla d'actuacions comercials de l'Entitat, planificar-ne la implantació, controlar-ne l'execució i definir els objectius operatius de valoració per al seu seguiment.
d) Elaborar estratègies d'actuació directament vinculades a potenciar el desenvolupament de les modalitats de joc.
e) Gestionar el pressupost assignat a la Unitat i els informes de funcionament de l'activitat.
f) Supervisar i controlar el seguiment comercial i dels productes i l'execució de les accions corresponents.
A la Unitat Tècnica li correspon realitzar les funcions següents:
a) Gestionar les activitats que tenen relació amb l'àmbit de les infraestructures, equipaments i instal·lacions de suport per a la gestió de les loteries i els sortejos.
b) Participar en la definició i el seguiment de l'estratègia d'actuació de l'Entitat i aportar el posicionament i les valoracions corresponents des de la perspectiva de l'àmbit tecnològic.
c) Planificar i supervisar el Pla d'actuació tecnològic de l'Entitat en relació amb les infraestructures tecnològiques aportades per part dels operadors per als sistemes de control de l'operativa i el funcionament dels diversos jocs.
d) Fer el seguiment de l'evolució de les tecnologies i la seva viabilitat d'implantació a les loteries, i planificar i coordinar els projectes a desenvolupar.
e) Planificar i gestionar el desenvolupament del sistema informàtic de suport a la gestió dels diversos serveis de l'Entitat.
f) Gestionar la celebració dels sortejos dels diversos jocs i la seva verificació.
g) Gestionar el pressupost assignat a la Unitat i elaborar els informes de funcionament.
h) Supervisar i controlar l'explotació tècnica, informàtica i d'infraestructures.
Unitat Jurídica i de Contractació
A la Unitat Jurídica i de Contractació li correspon realitzar les funcions següents:
a) Fer el seguiment normatiu i proposar, elaborar i tramitar les modificacions normatives que afecten l'àmbit d'actuació de l'Entitat.
b) Assessorar jurídicament els òrgans o àmbits de responsabilitat de l'Entitat sobre matèries relacionades amb l'activitat desenvolupada i fer el seguiment dels procediments contenciosos en què l'Entitat sigui part interessada.
c) Planificar i tramitar els expedients de contractació i els convenis de col·laboració.
d) Gestionar tots els assumptes vinculats amb el patrimoni i amb l'immobilitzat immaterial de l'Entitat.
Unitat de Gestió de Personal i Atenció Ciutadana
A la Unitat de Gestió de Personal i Atenció Ciutadana li correspon realitzar les funcions següents:
a) Coordinar les actuacions adreçades al pagament de premis, servei d'atenció i informació al públic i tramitació d'incidències i consultes.
b) Planificar i gestionar l'administració del capítol I del pressupost, la nòmina i la seguretat social.
c) Gestionar els expedients de personal i coordinar els tràmits administratius.
d) Responsabilitzar-se de la gestió del règim interior dels centres de l'Entitat.
A la Unitat de Gestió Econòmica li correspon realitzar les funcions següents:
a) Participar en la preparació de l'avantprojecte de pressupost i gestionar el control pressupostari.
b) Elaborar els estats financers, gestionar la documentació corresponent i coordinar les qüestions relacionades amb els ingressos i les despeses de l'Entitat.
c) Gestionar i tramitar expedients econòmics, activitats vinculades a l'operativa i funcionament dels jocs i realitzar estudis i informes vinculats a l'àmbit econòmic.
d) Qualsevol altra funció de naturalesa anàloga que se li encomani.
16.1 Els ingressos que l'Entitat obtingui de la gestió dels jocs de la Generalitat els dipositarà en els comptes bancaris que la mateixa entitat determini.
D'aquests comptes n'informarà el departament competent en matèria de joc.
16.2 L'Entitat podrà disposar d'aquests comptes per a les següents finalitats:
b) Pagament de deutes derivats de contractes i despeses realitzats en nom propi, i per compte i en interès de la Generalitat o de la mateixa Entitat.
16.3 L'Entitat també podrà prendre decisions sobre l'aplicació de quantitats ingressades a millora de premis, dins els límits marcats reglamentàriament.
També podrà constituir fons de reserva, garantia i maniobra per a la gestió dels jocs, que l'Entitat administrarà.
16.4 Per a la disposició de fons relacionats amb les activitats esmentades en els dos apartats anteriors, serà competent per autoritzar el pagament el president del Consell d'Administració, el qual podrà delegar a favor del conseller delegat o d'una altra persona.
Això s'entén sens perjudici de la competència que té el conseller delegat segons l'article 7, per autoritzar les despeses i els pagaments que es facin amb càrrec als pressupostos de l'Entitat.
16.5 La comptabilitat de l'Entitat haurà de reflectir els ingressos i les despeses propis de l'Entitat de manera separada dels ingressos i despeses que realitza per compte d'altri, entre els quals hi ha els derivats dels jocs i apostes de la Generalitat que gestiona l'Entitat, així com la constitució dels fons esmentats a l'apartat 3 d'aquest article.
En concret, les operacions comptables derivades de la gestió dels recursos que, pertanyent a la Generalitat, siguin gestionats i recaptats per l'Entitat es recolliran de forma independent en comptes específics, de manera que el sistema comptable permeti d'obtenir en qualsevol moment un coneixement precís de la situació d'aquests conceptes.
16.6 L'Entitat ha de lliurar a la Tresoreria de la Generalitat, amb l'afectació específica establerta legalment, la totalitat dels fons obtinguts per la gestió dels jocs que té encomanada, prèvies les deduccions autoritzades legalment com a ingrés de l'Entitat.
El lliurament de fons es farà amb la periodicitat que sol·liciti el departament competent en matèria de benestar social.
16.7 Dels lliuraments de fons fets amb caràcter parcial i dels derivats de la liquidació definitiva es donarà compte a la Direcció General de Pressupostos.
16.8 La Direcció General esmentada podrà en qualsevol moment demanar informació sobre l'estat dels comptes bancaris de l'Entitat.
16.9 L'Entitat Autònoma de Jocs i Apostes de la Generalitat gaudirà dels beneficis fiscals que li corresponguin de conformitat amb les lleis.
17.1 La contractació de l'Entitat Autònoma de Jocs i Apostes de la Generalitat es regeix per la normativa vigent en matèria de contractes del sector públic.
17.2 Així mateix, les contractacions de difusió i inserció publicitària que efectuï l'Entitat Autònoma de Jocs i Apostes de la Generalitat, en relació amb les activitats vinculades a la finalitat principal i específica de l'Entitat, se sotmetran a la normativa anteriorment esmentada.
En l'explotació dels jocs i les apostes, l'Entitat Autònoma de Jocs i Apostes de la Generalitat podrà emprar, conjuntament o separada amb el nom d'aquesta entitat, el nom comercial que el Consell d'Administració determini.
A aquests efectes, l'Entitat està facultada per registrar els noms comercials que cregui oportú.
19.1 El personal al servei de l'Entitat Autònoma de Jocs i Apostes estarà integrat per personal funcionari i personal laboral.
19.2 La selecció, la provisió i el règim de personal es regirà per la normativa aplicable al personal que presta serveis a l'Administració de la Generalitat de Catalunya amb vincle laboral i funcionarial.
Es deroguen totes les disposicions de rang igual o inferior que contradiguin aquest Decret o que s'hi oposin, i específicament les disposicions següents:
a) Decret 296/1996, de 23 de juliol, d'organització i funcionament de l'Entitat Autònoma de Jocs i Apostes de la Generalitat.
b) Decret 213/2000, de 26 de juny, de modificació del Decret 296/1996, de 23 de juliol, d'organització i funcionament de l'Entitat Autònoma de Jocs i Apostes de la Generalitat.
c) La disposició addicional vuitena del Decret 310/2011, de 12 d'abril, de reestructuració del Departament d'Economia i Coneixement.
d) El Decret 350/2011, de 7 de juny, de modificació del Decret 296/1996, de 23 de juliol, d'organització i funcionament de l'Entitat Autònoma de Jocs i Apostes.
e) El Decret 394/2011, de 27 de setembre, de reestructuració de l'Entitat Autònoma de Jocs i Apostes de la Generalitat, excepte la seva disposició transitòria.